SA hotel gekap ná hul Zim-ministers weierDie Radisson Blu-hotel in Sandton in Johannesburg. Foto: https://www.radissonblu.com ŉ Afvaardiging van Zimbabwiese ministers, onder wie adjunkpresident Emmerson Mnangagwa, moes verlede week skarrel om inderhaas ander verblyf te reël nadat die bestuur van ŉ luukse hotel in Sandton in Johannesburg hul bespreking gekanselleer het. Die Zim-SA Forum beweer nou dat daar ŉ rasse- en politieke motief agter die hotel se besluit skuil. Die Zimbabwiese ministers het na Suid-Afrika gereis om ŉ twee dae lange beleggerskonferensie wat deur die Zim-SA Forum in Johannesburg aangebied is, by te woon. Verblyf is by die Radisson Blu-hotel bespreek, maar die hotel het die bespreking gekanselleer. Volkan Vural, algemene bestuurder van die Radisson Blu Sandton, het Maandag aan African News Agency (ANA) gesê die hotel het die Zimbabwiese afvaardiging se verblyf “van die hand gewys” weens die moontlikheid van betogings. “Die Radisson Blu Sandton het besluit om nie die Zimbabwiese afvaardiging te huisves nie weens veiligheids- en betogingsbekommernisse by die hotel. Ons het ŉ verpligting om die veiligheid van al ons gaste te verseker,” het Vural gesê. “Ons het met die organiseerders van die Zimbabwiese afvaardiging gepraat om hierdie inligting aan hulle oor te dra. Hoewel dit op kort kennisgewing gedoen is, was daar geen kwade bedoelings hiermee nie. Ons gaste se veiligheid sal altyd ons eerste prioriteit bly.” Anele Ndlovu, president van die Zim-SA Forum, het egter teruggekap en gesê veiligheidsbekommernisse is nie die ware rede vir die hotel se besluit nie. Hy het gesê teen Donderdag het twee Zimbabwiese ministers reeds geland en sommige afgevaardigdes van die Verenigde Koninkryk het reeds by die hotel ingeboek toe hulle in kennis gestel is dat hulle nie meer by die hotel kan bly nie. Volgens Ndlovu het hulle inligting ontvang dat daar moontlik ŉ betoging deur ŉ klein groep genaamd #Tajamuka gehou kan word, maar die hotel is vooraf hieroor ingelig. “Dit is ŉ hotel wat hulle daarop roem dat hulle mense soos Barack Obama, George Bush en ander topwêreldleiers huisves. Dit is die mense wat van die hoogste veiligheidsrisiko’s ter wêreld trek. Ons het die hotel gekies juis hieroor. Ons wou gehad het ons adjunkpresident moet veilig wees,” het hy gesê. “Dit het niks te doen met veiligheid nie. Hulle huisves Amerikaanse leiers, maar nou sê hulle nee vir ons oor ŉ skadelose groep Zimbabwiërs met plakkate. Dit kon dalk net ŉ groep van tien betogers gewees het en nou word dit ŉ veiligheidsrisiko genoem. Hierdie besluit klink polities en rasgedrewe.” Ndlovu het gesê die afvaardiging is “met ope arms” by ander hotelle in Sandton verwelkom. Isaac Moyo, Zimbabwiese ambassadeur in Suid-Afrika, het gesê die kansellasie word beskou as ŉ poging om die beleggerskonferensie te saboteer.